ການຫຼີກພາສີ ເຮັດໃຫ້ ເສດຖະກິດອາຟຣິກາ ເສຍຫາຍ
ການຫຼົບຫຼີກ ບໍ່ເສຍພາສີສິນຄ້າ ໄດ້ສ້າງຄວາມເສຍຫາຍ ຢ່າງຮ້າຍແຮງ ໃຫ້ແກ່ເສດຖະກິດ ອາຟຣິກາ
ກຸ່ມຈັນຍາບັນທາງດ້ານການເງິນກຸ່ມນຶ່ງ ທີ່ມີສຳນັກງານໃນສະຫະລັດກ່າວວ່າ ຈໍານວນເງິນ ທີ່ສົ່ງອອກຈາກອາຟຣິກາຢ່າງຜິດກົດໝາຍ ນັບຕັ້ງແຕ່ປີ 1979 ເປັນຕົ້ນມານັ້ນມີຈໍານວນ ສອງເທົ່າຂອງເງິນຈາກການຊ່ວຍເຫລືອທີ່ອາຟຣິກາໄດ້ຮັບ ທ່ານ Raymond Baker ຜູ້ອໍານວຍການຂອງອົງການຈັນຍາບັນທາງດ້ານການເງິນໂລກ ຫຼື Global Financial Integrity ກ່າວຕໍ່ວີໂອເອວ່າຄະນະຂອງທ່ານເຊື່ອວ່າເງິນຈໍານວນເກືອບທັງໝົດທີ່ຜິດກົດໝາຍດັ່ງກ່າວ ແມ່ນເປັນເງິນທີ່ມາຈາກການຫລົບຫລີກພາສີ ບໍ່ແມ່ນ ເງິນສິນບົນຫຼືເງິນທີ່ສໍ້ໂກງມາ ອົງການດັ່ງກ່າວ ຍັງບໍ່ທັນໄດ້ວິເຄາະເບິ່ງເງິນທີ່ສົ່ງອອກຂອງອາຟຣິກາເປັນແຕ່ລະປະເທດ ເທື່ອ ແຕ່ທ່ານກ່າວວ່າ ທ່ານມີຄວາມເຊື່ອໝັ້ນວ່າການຈັບລະດັບຂອງອົງການທ່ານແມ່ນມີ ຄວາມຖືກຕ້ອງ ຄືການຫລົບຫລີກພາສີແມ່ນອັນດັບນຶ່ງ ກິດຈະກຳທີ່ເປັນອາຊະຍາກຳເຊັ່ນ ການຄ້າຢາເສບຕິດແມ່ນເປັນອັນດັບສອງແລະການສໍ້ລາດບັງຫຼວງຂອງລັດຖະບານເປັນອັນ ດັບສາມ ທ່ານ Baker ອະທິບາຍວ່າ ຊ່ອງທາງທີ່ແຜ່ຫຼາຍທີ່ສຸດ ກໍຄືການຫລີກລ້ຽງບໍ່ເສຍອາກອນ ແລະພາສີອື່ນໆທີ່ພົວພັນກັບການຄ້າລະຫວ່າງປະເທດໂດຍການຕົວະກ່ຽວກັບລາຄາສີນຄ້າ ອີງຕາມກຸ່ມ Global Financial Integrity ແລ້ວ ປະເທດໄນຈີເຣຍແມ່ນມີການສົ່ງເງິນ ອອກນອກປະເທດແບບຜິດກົດໝາຍຫລາຍທີ່ສຸດເກືອບເຖິງ 90 ພັນລ້ານໂດລາ ນັບແຕ່ປີ 1979 ເປັນຕົ້ນມາ ທ່ານ Baker ກ່າວວ່າ ຊ່ອງທາງນຶ່ງທີ່ສຳຄັນ ໃນການປາບປາມການກະທຳດັ່ງກ່າວ ກໍຄື ເປີດເຜີຍຂໍ້ມູນກ່ຽວກັບລາຄາສິນຄ້າຕ່າງໆໃຫ້ຜູ້ຄົນເຂົ້າໄປເບິ່ງໄດ້ທາງອິນເຕີແນັດ ເພື່ອໃຫ້ ເຈົ້າໜ້າທີ່ພາສີຮູ້ຈັກວ່າ ລາຄາທີ່ຢູ່ໃນໃບເກັບເງິນທີ່ຕິດມານຳນັ້ນກົງກັບສິນຄ້າຫຼືບໍ່